玉華山
作者：張峋
朝代：宋

paragraphs: 玉華山誰窮遠近，百里迴旋勢方盡。
削成蒼玉倚青天，氣象軒軒獨奇俊。
黄河哮顑摧崑崙，一峰飄落如龍蹲。
白雲低垂半巖腹，茫茫日輪平地奔。
驚湍瀑流飛辟歷，松根巉巖裂石壁。
洞門晝閉不知深，仙人瓊漿滿杯碧。
饑鼯啼煙猿嘯風，子規聲哀愁滿容。
山鳥嚶嚀繞喬木，唯有黄鶴鳴噰噰。
翠華迢迢來避暑，飄然陵雲欲輕舉。
當時此地最清涼，九成翠微不足數。
玉鞘聲斷宮殿閑，大龍飛去髯難攀。
川巒如舊人事變，但見明月留空山。